Burjassot ix a córrer contra la violència de gènere i les addiccions
2025-07-24

Després d’una setmana d’actes encaminats tots ells a la conscienciació i sensibilització ciutadana sobre el gran problema social que representa tant la xacra de la violència de gènere com la drogodependència o qualsevol altre tipus d’addicció, Espai Dona clausurarà aquesta setmana reivindicativa amb la celebració de la VII Volta a Peu contra la Violència de Gènere i les Drogodependències.

El Servei d’Atenció Integral a les Dones de Burjassot, dependent de l’àrea de Benestar Social de l’Ajuntament, que dirigeix Lluna Àrias, organitza aquesta carrera juntament amb la Unitat de Prevenció en Conductes Addictives del municipi i, aquesta edició es convertirà en la setena consecutiva en què adults, xiquets i xiquetes, parelles o famílies senceres del municipi recorreran els carrers per a manifestar visiblement la seua repulsa a aquestes dues xacres socials.

La VII Volta a Peu tindrà lloc el diumenge 27 de novembre, a les 11 h, amb eixida i meta en la Plaça de l’Ajuntament. Amb 4 km de recorregut i amb el lema “De qui depén? Depén de tu!” en tots els dorsals, la carrera vol reunir a un gran volum de corredors encara que, d’igual forma, al no ser una carrera competitiva sinó reivindicativa, es podrà fer caminant, cadascú al seu ritme.

Les inscripcions, que són gratuïtes, poden formalitzar-se en la web www.megustacorrer.com , fins al 24 de novembre. La recollida de dorsals i obsequis haurà de realitzar-se del 7 al 17 de novembre, en la seu d’Espai Dona (C/ Colom, 40), en horari de dilluns a divendres, de 9 a 14 h, i també els dilluns en horari de vesprada, de 15 a 19 h.